ສກຂ ສາລະວັນ ຝຶກອົບຮົມດ້ານບໍລິຫານຄຸ້ມຄອງການສຶກສາຊັ້ນມັດທະຍົມ
ໃນຕອນເຊົ້າວັນທີ 1 ຕຸລາ 2018ນີ້ ທີ່ຫ້ອງປະຊຸມສູນໄອຊີທີ ແຂວງ ສາລະວັນ ໄດ້ຈັດກອງປະຊຸມຝຶກອົບຮົມດ້ານບໍລິຫານຄຸ້ມຄອງການສຶກສາຊັ້ນມັດທະຍົມໃຫ້ແກ່ພະນັກງານຫ້ອງການສຶກສາທິການ ແລະ ກິລາເມືອງທົ່ວແຂວງຂຶ້ນຢ່າງເປັນທາງການ ໂດຍພາຍໃຕ້ການເປັນປະທານຂອງທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງ, ມີທ່ານ ປະເສີດ ຟອງຈະເລີນ ຮັກສາການຫົວໜ້າພະແນກບໍລິຫານການສຶກສາ ກະຊວງສຶກສາທິການ ແລະ ກິລາ, ບັນດາທ່ານຫົວໜ້າ, ຮອງຫ້ອງການສຶກສາທິການ ແລະ ກິລາເມືອງ, ໜ່ວຍງານບໍລິຫານການເງິນ, ໜ່ວຍງານຈັດຕັ້ງ-ພະນັກງານ, ໜ່ວຍງານສະຖິຕິ-ແຜນການ, ໜ່ວຍງານກ່ອນໄວຮຽນ ມີ 8 ເມືອງ, ພ້ອມດ້ວຍຄະນະຮັບຜິດຊອບຂັ້ນແຂວງ ແລະ ຄູຝຶກເຂົ້າຮ່ວມ.
ໃນພິທີ, ທ່ານ ສີລິສັກ ຖະໜອມຮັກ ຫົວໜ້າພະແນກສຶກສາທິການ ແລະ ກິລາແຂວງ ກໍ່ໄດ້ໃຫ້ກຽດກ່າວເປີດ ແລະ ຕອ້ນຮັບແຂກເຊິ່ງທ່ານກໍ່ໄດ້ເນັ້ນໜັກບາງດ້ານທີ່ສຳຄັນເປັນຕົ້ນແມ່ນ: ເພື່ຶອຈັດຕັ້ງປະຕິບັດ ແຜນຍຸດທະສາດການປະຕິຮູບລະບົບການສຶກສາແຫ່ງຊາດເວົ້າລວມ, ເວົ້າສະເພາະແມ່ນເພື່ອປະຕິບັດແຜນພັດທະນາການສຶກສາຂັ້ນພື້ນຖານ ແລະ ໂຄງການຍົກສູງຄຸນນະພາບການສຶກສາ ທີ່ກະຊວງສຶກສາທິການ ແລະ ກິລາວາງອອກ ແລະ ປະຕິບັດກິດຈະກໍາຂອງໂຄງການພັດທະນາຂະແໜງການຍ່ອຍຊັ້ນມັດທະຍົມສຶກສາ ທັງນີ້ການຝຶກອົບຮົມກໍ່ເພື່ອສ້າງຂີດຄວາມສາມາດໃຫ້ແກ່ພະນັກງານຂັ້ນຫ້ອງການສຶກສາທິການ ແລະ ກິລາເມືອງ ໃນການບໍລິຫານການສຶກສາ ກໍ່ຄືການບໍລິຫານຄຸ້ມຄອງຂະແໜງການຍ່ອຍຊັ້ນມັດທະຍົມ ດັ່ງນັ້ນຈຶ່ງຮຽກຮ້ອງມາຍັງນັກສຳມະນາກອນທຸກທ່ານ ຈົ່ງພ້ອມກັນເອົາໃຈໃສ່ສຶກສາ ຄົ້ນຄວ້າ ແລະ ປຶກສາຫາລືຮ່ວມກັນ ເພື່ອໃຫ້ໄດ້ບົດຮຽນທີ່ເປັນປະໂຫຍດແກ່ວຽກງານການສຶກສາ - ກິລາ ໂດຍສະເພາະແມ່ນການຄຸ້ມຄອງໂຮງຮຽນແບບເອົາໂຮງຮຽນເປັນຖານ, ການວາງແຜນພັດທະນາການສຶກສາ, ງົບປະມານ ແລະ ການເງິນ, ການປະກັນຄຸນນະພາບ ແລະ ການຕິດຕາມ - ປະເມີນຜົນເຊິ່ງເປັນຫົວຂໍ້ເນື້ອໃນທີ່ຈະຝຶກໃນຄັ້ງນີ້.
ການຝຶກອົບຮົມໃນຄັ້ງນີ້ແມ່ນຈະດຳເນີນເປັນເວລາ 5 ວັນຈຶ່ງສຳເລັດ.
ຂ່າວໂດຍ: ແຫຼງຄຳ ບຸດນາໂຄກ
ອັບໂຫຼດຂ່າວໂດຍ: ໂອເລ້ ສິງຂາວເພັດ